ԱՆԻ ՀԱՄԱՅՆՔԻ ՂԵԿԱՎԱՐ ԱՐՄԱՆ ՍԱՐԻԲԵԿՅԱՆԻ ՈՒՂԵՐՁԸ ՏԱՐԵԿԱՆ ԱՇԽԱՏԱՆՔԱՅԻՆ ԳՈՐԾՈՒՆԵՈՒԹՅԱՆ ՎԵՐԱԲԵՐՅԱԼ

Սիրելի՛ անեցիներ,

Շնորհիվ 2023 թվականի ՏԻՄ ընտրություններում ձեր տված վստահության քվեի՝ արդեն մեկ տարի է, ինչ մեր թիմը շարունակում է իրականացնել Անի համայնքի կառավարումը։ Մեր աշխատանքային գործունեության առաջին իսկ օրվանից աշխատանքի նոր սկզբունք որդեգրելով՝ կյանքի ենք կոչել զարգացման մի շարք կարևոր ծրագրեր: Կարող ենք ասել, որ մեր համայնքն ամփոփում է քաղաքաշինության, հողաշինության, կոմունալ տնտեսության, բնապահպանության, գյուղատնտեսության, կրթության, մշակույթի, սպորտի և տեղեկատվական տեխնոլոգիաների ոլորտներում մեկ տարում արձանագրած հաջողություններն ու ձեռքբերումները. մենք կարողացանք իրագործել տարիներ շարունակ անլուծելի թվացող բազմաթիվ խնդիրներ: Համայնքի և մեր բնակչության հարմարավետության ապահովմանն ուղղված տարեկան բոլոր ծրագրերը, շնորհիվ համակարգված ու արդյունավետ աշխատանքի, հաջողությամբ իրականացվել են: Դրանում, անշուշտ, մեծ է նաև ձեր դերակատարումը, սիրելի՛ անեցիներ, քանզի այդ ամենը կյանքի է կոչվել ձեր վստահության ու համայնքի հանդեպ ձեր պարտավորությունների կատարման, ձեր աջակցության, հաճախ նաև անմիջական մասնակցության շնորհիվ:

Անցնող տարին պատասխանատու էր նաև այն առումով, որ սեպտեմբերից ԼՂ-ից բռնի տեղահանված անձանց պատշաճ աջակցություն ցուցաբերելու համար յուրաքանչյուր աշխատակից արել է հնարավորը, որպեսզի տեղահանված մեր հայրենակիցները զգան, որ մեր ամենօրյա ուշադրության կենտրոնում են և ստանում են համապատասխան աջակցություն:

Շնորհիվ համայնքի բնակիչների հետ համագործակցության, ամենօրյա հոգատար աշխատանքի՝ Անի համայնքը մոտ ապագայում կլինի է´լ ավելի հարմարավետ և գրավիչ: Այս ճանապարհի մեկնարկն արդեն տրված է. նոր փորձություններից ու դժվարություններից ապահովագրված չենք, մեզ հարկավոր է չսասանվել, չերկմտել մեր երազած համայքն ունենալու և այդ համայնքը գալիք սերունդներին ժառանգելու մեր վճռականության մեջ:

Այսօր ուզում եմ շնորհակալություն հայտնել մեր թիմին, որի ամենօրյա ջանքերի շնորհիվ մեր համայնքում կտրուկ փոփոխություններ են տեղի ունենում և շնորհակալություն հայտնել յուրաքանչյուր քաղաքացու, ով համբերատար սպասում է հաջորդ բարեփոխման ծրագրին ու երախտագիտությամբ համագործակցում է մեզ հետ։

Շնորհակալ եմ